觀梅
作者：張耒
朝代：宋

paragraphs: 北風號夜天雨霜，屋東梅花晨洗妝。
老人旦起萬境寂，一笑向我吹微香。
風月精神珠玉骨，冰雪簪珥瓊瑶璫。
天姝星艷下人世，靈真高秀無比方。
老人年年被香惱，學道無力時清狂。
吟詩覓句苦無味，剪枝插頭羞鬢蒼。
眼窺手採心愛惜，倘可取餌充朝糧。
不如痛飲卧其下，醉魂爲蝶棲其房。